
Rahanõude lootusetuks tunnistamine 
ja lootusetu rahanõude mahakandmine
1. Asjaolud ja menetluse käik

Narva Linnavalitsuse Kultuuriosakond taotleb oma bilansist Vinni valla võlgnevuse summas 1 198,77 eurot mahakandmist, võlgnevuse tekkimise ajavahemik on 2011. a november – 2012. a aprill. Võlgnevus on tekkinud koolieelsete lasteasutuste tegevuskulude katmises osalemise käigus. Narva Linnavalitsuse Kultuuriosakond esitas arved lasteasutuselt saadud informatsiooni põhjal Vinni vallale selle haldusterritooriumil elava ja Narva lasteasutuses õppiva lapse eest. Vinni vald keeldus nimetatud võlgnevuse tasumisest, põhjendades seda asjaoluga, et lapse lasteaeda vastuvõtmisel ei ole järgitud laste lasteasutusse vastuvõtu ja sealt väljaarvamise korda. Kontrollimisel selgus, et tõepoolest on lapse lasteaeda vastuvõtmisel esinenud sellised asjaolud. Seega ei ole otstarbekas nimetatud nõuet välja mõista kohtu kaudu või muul viisil, sest see toob kaasa lisakulusid, võlgnevuse väljamõistmine ei ole aga tõenäoline. Nõue on alla hinnatud 100% ulatuses.
2. Õiguslikud alused

Kohaliku omavalitsuse korralduse seaduse § 30 lõige 1 punkt 2 sätestab, et valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 24.08.2006.a määruse nr 34 “Linnavara kõlbmatuks tunnistamise, mahakandmise ja hävitamise kord“ § 22 kohaselt otsuse rahanõude, mille summa on üle 640 eurot, lootusetuks tunnistamise ja lootusetu rahanõude mahakandmise kohta võtab vastu Narva Linnavalitsus.

3. Otsus

3.1 Tunnistada lootusetuks rahanõue Vinni valla vastu summas 1 198,77 eurot.
3.2 Narva Linnavalitsuse Kultuuriosakonnal kanda käesoleva korralduse punktis 3.1 toodud rahanõue oma bilansist maha.
4. Rakendussätted
4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul                     korralduse teatavakstegemise päevast arvates.
4.2 Käesolev korraldus jõustub seadusega sätestatud korras.

